Document ID: 32014D0704

DEĊIŻJONI TA' IMPLIMENTAZZJONI TAL-KUMMISSJONI
tat-8 ta' Ottubru 2014
li temenda d-Deċiżjoni 2009/821/KE fir-rigward tal-lista ta' postijiet ta' spezzjoni fil-fruntiera
(notifikata bid-dokument C(2014) 7139)
(Test b'rilevanza għaż-ŻEE)
(2014/704/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u żootekniku, applikabbli għall-kummerċ intra-Komunitarju ta' ċertu annimali ħajjin u prodotti bil-ħsieb tat-tlestija tas-suq intern (1), u b'mod partikolari l-Artikolu 20(1) u (3) tagħha,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (2), u b'mod partikolari t-tieni sentenza tat-tieni subparagrafu tal-Artikolu 6(4) u l-Artikolu 6(5) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (3), u b'mod partikolari l-Artikolu 6(2) tagħha,
Billi:
(1)
Id-Deċiżjoni tal-Kummissjoni 2009/821/KE (4) tistabbilixxi lista ta' postijiet ta' spezzjoni fil-fruntiera approvati skont id-Direttivi 91/496/KEE u 97/78/KE. Din il-lista hija stabbilita fl-Anness I ta' dik id-Deċiżjoni.
(2)
Id-Danimarka kkomunikat li l-post ta' spezzjoni fil-fruntiera f'Kolding għandu jitħassar mil-lista tal-entrati għal dak l-Istat Membru. Il-Ġermanja kkomunikat li l-post ta' spezzjoni fil-fruntiera f'Düsseldorf għandu jitħassar mil-lista tal-entrati għal dak l-Istat Membru. Għalhekk, il-listi tal-entrati għal dawk l-Istati Membri kif stabbiliti fl-Anness I tad-Deċiżjoni 2009/821/KE għandhom jiġu emendati skont dan.
(3)
Wara komunikazzjoni mingħand Spanja u l-Pajjiżi l-Baxxi, fil-lista stabbilita fl-Anness I tad-Deċiżjoni 2009/821/KE għandhom jiġu emendati l-entrati għall-postijiet ta' spezzjoni fil-fruntiera fl-ajruporti ta' Barċellona, Gran Canaria u Tenerife Sur fi Spanja u fil-port ta' Rotterdam fil-Pajjiżi l-Baxxi.
(4)
Wara verifika sodisfaċenti mwettqa mis-servizz ta' verifika tal-Kummissjoni (li qabel kien magħruf bħala s-servizz ta' spezzjoni tal-Kummissjoni), l-Uffiċċju Alimentari u Veterinarju (Food and Veterinary Office - FVO), il-post ta' spezzjoni fil-fruntiera f'Nuuk fil-Groenlandja jista' jiġi approvat għall-kategoriji kollha ta' prodotti mhux maħsuba għall-konsum mill-bniedem. Għalhekk, l-entrata relevanti għal dak il-post ta' spezzjoni fil-fruntiera kif stabbilita fl-Anness I tad-Deċiżjoni 2009/821/KE għandha tiġi emendata skont dan.
(5)
Il-FVO wettaq verifiki fil-Kroazja, u wara dan għamel xi rakkomandazzjonijiet lil dak l-Istat Membru. Dawk ir-rakkomandazzjonijiet ġew indirizzati b'mod sodisfaċenti mill-Kroazja bi pjan ta' azzjoni u bl-emenda tal-kategoriji ta' approvazzjoni tal-postijiet ta' spezzjoni fil-fruntiera f'Rijeka. Għalhekk, l-entrata għal dak il-post ta' spezzjoni fil-fruntiera stabbilit fl-Anness I tad-Deċiżjoni 2009/821/KE għandha tiġi emendata skont dan.
(6)
Għaldaqstant id-Deċiżjoni 2009/821/KE għandha tiġi emendata skont dan.
(7)
Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
L-Anness I tad-Deċiżjoni 2009/821/KE huwa emendat skont l-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-8 ta' Ottubru 2014.

Labels: 3
18
15
6